દરમિયાન મુંબઈમાં ગઈ કાલ રાતથી સતત વરસાદ થતાં તેના કારણે રેલવે સેવા પર તેની અસર જોવા મળી રહી છે. સતત વરસાદથી અંધેરી, ગોરેગાંવ, કુર્લા, ઘાટકોપર, કલ્યાણ અને ડોંબિવલીમાં પાણી ભરાઈ જતાં આ વિસ્તારમાં લોકલ ટ્રેન ધીમી ગતિએ ચાલી રહી છે, જેમાં મોટા ભાગની ટ્રેનો ૧૫ થી ૩૦મિનિટ મોડી ચાલી રહી છે. ભારે વરસાદથી મુંબઈ-ગોવા હાઈવે પર અનેક જગ્યાએ ઝાડ પડી જતાં હાઈવે પર ટ્રાફિક જામ સર્જાયો હતો. મુંબઈમાં ભારે વરસાદ સાથે ગઈ કાલે બપોરના ૩ થી ૪ દરમિયાન ૪.૫ મીટરનો હાઈટાઈડ આવતાં દરિયામાં મોજાં ઊછળ્યાં હતાં. નાગપુરમાં પણ ગઈ કાલે મોસમનો પહેલો વરસાદ થયો હતો. સતત ચાર કલાક વરસાદ પડતાં ઠેરઠેર પાણી ભરાઈ ગયાં હતાં.